- Jeg var desperat, og jeg var langt ude, siger den tiltalte fra sin plads i vidneskranken. Tirsdag har Retten i Aalborg taget hul på en tragisk sag fra Aalborg, hvor en 53-årig mand i 2021 slog sin ekskone ihjel uden for hendes hjem på Skelagervej i Aalborg. Ifølge den tiltalte selv, var det ren og skær desperation over ikke at have nok samvær med sine børn, der førte til, at han skød og dræbte sin ekskone 17. september 2021. Tidligere i dag fortalte han ved Retten i Aalborg, hvordan de to mødte hinanden på en datingapp i slutningen af 2010. - Det var den lykkeligste tid i mit liv, siger den tiltalte, om de første år han tilbragte sammen med sin nu afdøde ekskone. De to blev gift i 2011, og sammen fik de i de efterfølgende år to drenge. Overvågning, chikane og trusler Seks år efter brylluppet gik forholdet i stykker, og parret blev skilt i 2017. Den 53-årige fortæller i retten, at det til en begyndelse gik fint med at kommunikere og med at dele samværet med deres to drenge. Men på et tidspunkt begyndte samarbejdet at gå skævt. Omdrejningspunktet for konflikterne var den 53-åriges store interesse for sin ekskones kærlighedsliv. Han var meget interesseret i at følge med i, om hun fik en ny kæreste. I 2018 fik den 41-årige kvinde et tilhold mod sin eksmand, som chikanerede og truede hende. - (..) Enten tager du mit liv, eller jeg tager dit. Jeg gør det med glæde. Mit liv er intet værd uden mine børn, som du vil tage fra mig, skrev den 53-årige blandt andet til sin ekskone i en email i april 2020. Hun havde politiets ord for, at han ikke længere måtte kontakte eller opsøge hende medmindre kontakten var relevant i forhold til aftalt samvær med deres fælles børn, og derfor var ovenstående eksempel et brud på tilholdet. Hemmelig GPS-overvågning Anklagemyndigheden mener at kunne bevise, at den 53-årige overvågede sin ekskones færden uden hendes vidende. I forbindelse med efterforskningen har politiet fundet software på hans mobiltelefon, der var forbundet til en GPS, de fandt i ekskonens bil. I mandens hjem fandt politiet en brugermanual til selvsamme GPS. Politiet kan se, at den 53-årige ved flere lejligheder har sendt en SMS til et nummer, hvorefter han fik en SMS retur, der afslørede ekskonens GPS-koordinater. Han indrømmer i retten, at han har købt GPS'en og placeret den på ekskonens bil ved hjælp af en magnet. Det var ved hjælp af GPS'en, han vidste, hvor hun var, da han opsøgte hende 17. september 2021. Ville snakke om børnene Han forklarer i retten, at han var desperat for at tale med sin ekskone. Han ville tale med hende om situationen med børnene, som han forklarer, at han gradvist så mindre til. Derfor satte han kursen mod Aalborg. På en parkeringsplads foran hendes bolig ventede han på, at hun kom hjem. Da den 41-årige kvinde ankom til sin bopæl, anende hun ikke, at hendes eksmand ventede på hende. Hun steg ud af sin bil, og de to små drenge løb i forvejen. Den 53-årige steg også ud af sin bil. Han havde en jakke over armen, og under jakken holdt han en pistol i hånden. Han kaldte hendes navn ud i luften. Da hun vendte sig om, og så sin eksmand i øjnene satte hun i løb, og det triggede noget i ham, forklarer han i retten. - Der mistede jeg grebet, siger den 53-årige. Far, du må få min børneopsparing Han løb efter sin ekskone og indhentede hende hurtigt. Men fra dette tidspunkt i det tragiske forløb begynder hukommelsen at svigte, fortæller han. Specialanklager fra Nordjyllands Politi, Mette Bendix spurgte ham, hvor børnene befandt sig, og det var han ikke helt sikker på, siger han, men han kan godt huske, at de var der. - Min mindste søn trak sig væk fra situationen, og ham på otte forsøgte vist nok at skubbe mig væk, siger den 53-årige. Der er dog en sætning, han husker, at sønnen sagde til ham. "Far, du må få min børneopsparing", havde den otte årige sagt til sin far i håbet om, at det kunne redde hans mor. For første gang i hele afhøringen er det tydeligt, at den 53-årige bliver påvirket af hændelsen, og hans stemme knækker. - Han var bange, kunne jeg se. Ikke for mig men nok for, hvad der skulle ske med hans mor, siger den 53-årige. Et øjeblik efter rettede han pistolen mod sin ekskone og skød hende i hovedet. Han forklarer, at han havde det lidt som om, det hele var en drøm, men at det var om som om, han vågnede igen i det øjeblik, pistolen blev affyret. 40 minutter senere blev den 41-årige kvinde erklæret død på sygehuset. Erkender manddrab - nægter chikane Nu sidder den 53-årige på anklagebænken ved Retten i Aalborg, hvor han er tiltalt for at have skudt og dræbt sin ekskone og 39 andre forhold, der primært omhandler chikane og overtrædelse af det tilhold, hun havde mod ham. Han erkender, at han har skudt sin ekskone med en ni millimeter pistol, og han erkender derfor også, at han har været i besiddelse af pistolen. De mange forhold vedrørende chikane, trusler, og overtrædelse af tilholdet nægter han. På gerningstidspunktet var han allerede tiltalt for en række ulovlige forhold vedrørende sin adfærd omkring ekskonen. Hvis han ikke havde dræbt sin ekskone 17. september 2021, skulle han have været for Retten i Herning 11 dage senere, hvor han var tiltalt for chikane, trusler og overtrædelse af tilholdet mod kvinden. Tirsdag var første af i alt seks retsdage. Sagen fortsætter i morgen, hvor flere vidner skal afgive forklaring.

Referat:
53-årig fortæller om minutterne op til, han skød sin ekskone i hovedet, mens deres to drenge på seks og otte år så på.